**Izvješće o provedenom savjetovanju s javnošću o**

**Nacrtu prijedloga Programa javnih potreba u kulturi Grada Rijeke**

|  |  |
| --- | --- |
| **IZVJEŠĆE O PROVEDENOM SAVJETOVANJU S JAVNOŠĆU** | |
| **Naziv akta o kojem je savjetovanje provedeno**:  Nacrt prijedloga Programa javnih potreba u kulturi Grada Rijeke | |
| **Vrijeme trajanja savjetovanja:** Savjetovanje je provedeno u trajanju od 30 dana odnosno od 17. srpnja do 17. kolovoza 2023. godine. | |
| **Cilj i glavne teme savjetovanja** | Cilj donošenja Programa javnih potreba u kulturi je poticanje djelatnosti, programa i projekata, aktivnosti i manifestacija u kulturi od interesa za Grad Rijeku.  Temeljem zakona, predložene su sljedeće djelatnosti i područja od interesa za Grad Rijeku:   1. Djelatnosti kulture i umjetnosti: a) Zaštita i očuvanje kulturnih dobara b) Muzejska djelatnost i vizualne umjetnosti c) Glazbena umjetnost d) Dramska umjetnost, ples i pokret e) Audiovizualna djelatnost f) Književna djelatnost g) Inovativne umjetničke i kulturne prakse. 2. Transverzalna područja: a) Programi kulture u zajednici b) Programi za mlade c) Programi kulturne suradnje.   Sredstva za financiranje javnih potreba u kulturi dodjeljuju se na temelju provedenih javnih poziva koje raspisuje Upravni odjel za odgoj i obrazovanje, kulturu, sport i mlade Grada Rijeke, kako slijedi:   1. Javni poziv za utvrđivanje programa kulture od interesa za Grad Rijeku iz djelatnosti kulture, umjetnosti i transverzalnih područja, najkasnije do 1. listopada za sljedeću proračunsku godinu, 2. Javni poziv za korištenje sredstava spomeničke rente namijenjenih sufinanciranju provođenja Programa sanacije i obnove pročelja i krovova objavljuje se svake dvije godine, u pravilu, u mjesecu ožujku, 3. Javni poziv za korištenje sredstava spomeničke rente namijenjenih sufinanciranju provođenja Programa sanacije i obnove grobnih mjesta na grobljima Kozala i Trsat najkasnije do kraja lipnja svake proračunske godine.   Posebni javni pozivi mogu se raspisivati i tijekom godine, ovisno o prioritetima kulturne politike i sredstvima u proračunu Grada Rijeke.  Javnim pozivom definiraju se područja javnih potreba u kulturi, prioriteti i ciljevi, postupak dodjele financijskih sredstava, uvjeti i kriteriji za dodjelu financijskih sredstava, način prijave, rokovi, postupak objave rezultata, postupak podnošenja prigovora, postupanje s  prijavama nakon provedbe javnog poziva, postupak ugovaranja odobrenih sredstava, način korištenja odobrenih sredstava, način izvještavanja te praćenja korištenja sredstava. |
| **Napomena** |  |

|  |  |
| --- | --- |
|  |  |
| **Red. broj** |  |
| **Naziv dionika (pojedinac, organizacija, institucija)** | Udruga LORI |
| **Članak na koji se odnosi primjedba/**  **prijedlog** | Odnosi se na članak 3.; Prilog I., točka 1. podtočka g), programsko područje manifestacije; |
| **Tekst primjedbe/prijedloga** | Članak 3.: Prijedlog: Od roka objave natječaj do roka za prijavu programa treba biti najmanje 30 kalendarskih dana.  PRILOG I., 1. DJELATNOSTI KULTURE I UMJETNOSTI, g) Inovativne umjetničke i kulturne prakse: Prijedlog: u Programska područja staviti “Manifestacije, festival i akcije” umjesto “Manifestacije” (str. 11). Objašnjenje: uskladiti s formama kulturnih aktivnosti koje se i gore navode ("manifestacije, festivali i akcije") ali i zbog toga da budu jasnije navedene mogućnosti programa za prijavljivanje.  4. Manifestacije (str. 12): Prijedlog 1.: izostaviti “inovativnost” kao ključnu dimenziju. Postoje programi koji kontinuirano mogu doprinositi interakciji društvenih i znanstvenih disciplina te interdisciplinarnom karakteru u umjetničkim praksama, a nije potrebno da se inzistira samo na “novim inovativnim” programima. Inovativnim programima dati ovdje mogućnost prijavljivanja, ali ne jedino njima.  Prijedlog 2.: Dodati drugu točku – Programi koji tematiziraju kulturu i umjetnost povezujući ih s razvojem građanskih i demokratskih vrijednosti, društveno-solidarne zajednice te razvoj uključivosti i suživota u lokalnoj zajednici. Objašnjenje: Osim u primjeru nacionalnih  manjina, u Programu se ne nalazi dio koji obuhvaća potrebe građanskih i demokratskih vrijednosti u kulturi. |
| **Prihvaćanje/ neprihvaćanje primjedbe ili prijedloga** | **Primjedbe su se razmotrile te su djelomično prihvaćene.**  U pogledu prijedloga da se u članak 3. doda rok za prijavu od najmanje 30 kalendarskih dana, navedeni prijedlog nije prihvaćen iz razloga što je najkraći rok za prijavu prijedloga i programa pristiglih na javni poziv utvrđen člankom 7. stavkom 3. Zakona o kulturnim vijećima i financiranju javnih potreba u kulturi („Narodne novine“ broj 83/22, u daljnjem tekstu: Zakon).  Prijedlog za nadopunom programskih područja u Prilogu I., točki 1. Djelatnost kulture i umjetnosti, podtočki g) Inovativne umjetničke i kulturne prakse (str.11.) na način da se uz manifestacije pridodaju festivali i akcije prihvaćamo.  Usvajanje prijedloga za nadopunom „manifestacija“ na način da se izostavi inovativnost kao ključna dimenzija nije moguće iz razloga što se radi o djelatnosti kulture i umjetnosti pod nazivom „Inovativne umjetničke i kulturne prakse“ stoga je toj djelatnosti kulture i umjetnosti ključno da manifestacije budu inovativne dok se u drugim djelatnostima kulture i umjetnosti mogu prijavljivati manifestacije koje nisu primarno ili uopće inovativne.  Prijedlog da se u Prilog I. doda točka 2. – Programi koji tematiziraju kulturu i umjetnost povezujući ih s razvojem građanskih i demokratskih vrijednosti, društveno-solidarne zajednice te razvoj uključivosti i suživota u lokalnoj zajednici nije prihvaćen iz razloga što Zakon isto nije predvidio, ali i stoga što su djelatnosti kulture i umjetnosti razvrstane na način da obuhvaćaju područja djelovanja kulturnih vijeća koja evaluiraju programe. Međutim, uvijek postoji mogućnost da se na javni poziv prijave programi koji tematiziraju kulturu i umjetnost povezujući ih s razvojem građanskih i demokratskih vrijednosti, društveno-solidarne zajednice te razvoj uključivosti i suživota u lokalnoj zajednici. |
|  |  |
| **Red. broj** | **2.** |
| **Naziv dionika (pojedinac, organizacija, institucija)** | Građanka |
| **Članak na koji se odnosi primjedba/**  **prijedlog** | U prijedlogu nije izričito navedeno na koji se članak odnosi. |
| **Tekst primjedbe/prijedloga** | Nacrtom Programa za mlade Grada Rijeke za razdoblje 2023.-2030.“, jedan od prioriteta i srednjoročnih ciljeva je omogućavanje dostupnijeg i jednostavnijeg pristupa sredstvima javnog financiranja programa u kulturi za mlade od 15 do 30 godina, što mladima omogućuje osobni i profesionalni rast. Zahvalna sam na sredstvima koje je moj sin dobio od svog Grada, iako pokrivaju jedan mali dio troškova. Godišnje školovanje u Beču sa smještajem košta 5800 €, bez troškova prijevoza koji su 7 puta godišnje, za vrijeme školskih praznika. Moj sin je jedini Riječanin i jedini Hrvat koji se školuje u Ballettakademie der Wiener Staatsoper, smjer klasičan balet i 5 razred je završio s odličnom ocjenom. Po završetku Osnovne škole za klasični balet i suvremeni ples pri Osnovnoj školi Vežica , Ballettakademie der Wiener Staatsoper na audiciji prepoznali su njegov potencijal, fizičke predispozicije te individualnost. Ja kao roditelj usmjerila sam sina da radi ono što najviše voli a to je klasični balet, dala mu financijsku i administrativnu i svu ostalu podršku. Podrška rodnog Grada oko sufinanciranja stvoriti će zasigurno kod mog sina, nakon završetka školovanja, svijest o važnosti djelovanja u lokalnoj zajednici kroz poticanje aktivnog sudjelovanja u stvaranju i provođenju kulturnih i umjetničkih aktivnosti u klasičnom baletu koji je zastupljen u puno manjoj mjeri od ostalih plesnih tehnika. Ovom prilikom iznosim svoje mišljenje da bi se roditeljima koji samostalno školuju dijete u tako rijetkim zanimanjima, a koji su ambasadori svojeg rodnog Grada i same Hrvatske trebalo pomoći u većem novčanom iznosu. |
| **Prihvaćanje/ neprihvaćanje primjedbe ili prijedloga** | **Primjedba se razmotrila, ali istu nije moguće uvrstiti u akt jer nije predmet ovog akta, ali je istu moguće razmotriti prilikom raspisivanja javnog poziva, kao i evaluacijom pojedinog programa prijavljenog na javni poziv.** |
|  |  |
| **Red. broj** | **3.** |
| **Naziv dionika (pojedinac, organizacija, institucija)** | Denis Kirinčić, Kazališna AV radionica Malik Rijeka, udruga |
| **Članak na koji se odnosi primjedba/**  **prijedlog** | U prijedlogu nije izričito navedeno na koji se članak odnosi |
| **Tekst primjedbe/**  **prijedloga** | – Spojili ste dramsku i plesnu umjetnost, a to su dvije potpuno različite vrste umjetnosti od koje svaka ima svoje zakonitosti. Zbog toga niste razradili specifičnosti jedne i druge zasebno. To niste učinili za glazbenu umjetnost što je dobro i čini mi se da je zbog toga bolje i točnije razrađena nego prethodne dvije. Prijedlog da odvojite dramske umjetnosti od plesnih umjetnosti  – U dramskoj umjetnosti nezgrapno navodite u više navrata da financirate "predstave koje realiziraju djeca i mladi sami" – pogrešno jer to ne mogu učiniti bez mentorstva odgovarajuće umjetnički i pedagoški obrazovanih odraslih čiji rad biste trebali financirati i kategorizirati struku tko bi trebao raditi s djecom i mladima u dramskim umjetnostima – prijedlog naglasiti tko bi trebao mentorirati i kako dramsko-umjetnički rad s djecom i mladima  – U dramskoj umjetnosti naglasak je na radioničkim programima što je pogrešno jer bi naglasak u financiranju trebao biti na izvedbama/predstavama, pogotovu u radu s djecom i mladima, jer dramska umjetnost NEIZOSTAVNO U SEBI SADRŽI IZVEDBU/PREDSTAVU ZA PUBLIKU kao potvrdu postignuća svih koji su radili na tome, a POSEBNO DJECE I MLADIH KOJI SU POLAZNICI DRAMSKIH RADIONICA i onda je ta izvedba zapravo pokazatelj kvalitete i načina rada – u tom smislu je velika razlika završne produkcije i predstave, kao i plesne ili dramske završne produkcije i/ili plesne ili dramske predstave. Kako se radi o javnim potrebama za kulturu i umjetnost naglasak bi u svemu trebao biti na umjetničkom produktu, čime se u radu s djecom i mladima ne poriču njihove umjetničke sposobnosti i sposobnosti stvaralaštva jer se u radu s adekvatno obrazovanim i kvalitetnim profesionalnim umjetnicima njihove stvaralačke sposobnosti dovode na najvišu razinu; i onda financirate te ljude i njihov način rada i ideja s djecom i mladima koje implementiraju dramski rad (u školi sat matematike ne realizira dijete, već odrasla osoba).  – Ne smijete odvajati dramski radionički program od krajnje neizostavne izvedbe, već poticati i stvarati sve uvjete da kroz kvalitetan rad s djecom i mladima osigurate sve ostale uvjete za prezentaciju njihova rada publici (HKD koji u djelatnostima ima navedeno organizaciju kulturno-umjetničkih tečajeva i radionica s djecom i mladima, a uopće ne osigurava optimalne uvjete za krajnje izvedbe tih radionica na pozornici HKD-a. HKD odvaja potpuno pogrešno odvaja radionički rad s djecom i mladima od izvedbenog tj. dvorana u HKD-u od pozornice)  – kroz javne potrebe za kulturu treba poboljšati kvalitetu dramskog rada s djecom i mladima i njihovih izvedbi posebno, što za sada nije tako. Radionički programi su javne potrebe RH općenito pa tako i Grada Rijeke u domeni odgoja i obrazovanja, a ne prvenstveno kulture i umjetnosti. U kulturi i umjetnosti bi naglasci trebali biti negdje drugdje  – mislim da bi negdje trebalo navesti u javnim potrebama za kulturu da sve Javne ustanove u kulturi kojima je osnivač Grad Rijeka trebaju na sve načine podupirati iz svih svojih resursa organizacije i pojedince koji su financirani iz javnih potreba u kulturi Grada Rijeke, koji bi trebali imati prednosti pri izvođenju programa u tim Javnim ustanovama (HKD prvenstveno, HNK I. pl. Zajca – za dramske umjetnosti općenito, što ne radi niti jedni niti druga Javna ustanova.)  – uglavnom povezati svih iz javnih potreba za kulturu Grada Rijeke s programima Javnih ustanova u kulturi Grada Rijeke. Pogotovo HKD koji u djelatnostima ima i izvaninstitucionalnu scenu i rad s djecom i mladima u polju dramskih umjetnosti, a to ne čine  Ponavljam, prijedlog je odvojiti dramsku od plesnih umjetnosti i pokreta  U dramskim umjetnostima svugdje promijeniti nezgrapne izraze da financirate programe koje realiziraju sama djeca i mladi, jer je to nemoguće bez mentorstva adekvatno umjetnički obrazovanih odraslih koje biste trebali financirati u radu s njima, u svim segmentima dramske umjetnosti. |
| **Prihvaćanje/ neprihvaćanje primjedbe ili prijedloga** | **Primjedbe su se razmotrile i (ne) prihvaćaju se iz slijedećih razloga:**  Dramska umjetnost razdvojena je od umjetnosti plesa i pokreta u Prilogu općeg akta na način da su ta sva programska područja razdvojena i specifičnosti svake posebno opisane.  Primjedbu da predstave ne mogu samostalno realizirati djeca i mladi ne možemo prihvatiti iz razloga što se mladi definiraju kao kategorija osoba od 15. – 30. godine života iz čega je vidljivo da isti u toj dobi mogu samostalno realizirati predstave koje imaju profesionalno vođenje ukoliko se radi o profesionalnim dramskim programima.  Primjedbu da bi naglasak u sufinanciranju programa dramske umjetnosti trebao biti na izvedbama i predstavama ne prihvaćamo iz razloga što nastojimo podržati edukacijske programe u dramskoj umjetnosti koje ne moraju nužno imati integriranu izvedbenu komponentu.  Ne prihvaćamo primjedbu da bi edukacijski programi u kulturi trebali biti isključivo u domeni odgoja i obrazovanja, i na razini Republike Hrvatske Ministarstvo kulture i medija sufinancira putem programa javnih potreba u kulturi značajan broj edukacijskih programa.  Primjedba vezanu uz podupiranje programa od strane javnih ustanova u kulturi kojima je osnivač Grad Rijeka podržavamo načelno što je sustavno vrednujemo putem kriterija na način da dodjeljujemo bodove za suradnju na gradskoj, lokalnoj, nacionalnoj i međunarodnoj razini, međutim svaka ustanova ima pravnu osobnost koja samostalno vodi programsku politiku i određuje prioritete pri izvođenju programa na način da vlastita produkcija ustanova ima prioritet u odnosu na potrebe ostalih, „vanjskih“ organizatora. |
|  |  |
| **Red. broj** | **4.** |
| **Naziv dionika (pojedinac, organizacija, institucija)** | Građanin |
| **Članak na koji se odnosi primjedba/**  **prijedlog** | U prijedlogu nije izričito navedeno na koji se članak odnosi |
| **Tekst primjedbe/**  **prijedloga** | Promjena statusa neadekvatno korištena “stranačka zgrada “ u Ciottinoj u Muzej…, — odnosno stalni postav Romolo Venucci + 3 značajna prijeratna umjetnika i 3 poslijeratna —.  Odnos Grada prema toj zgradi je sramotan. To je jedna od najzanimljivih zgrada u gradu a u blizini samog centra. |
| **Prihvaćanje/ neprihvaćanje primjedbe ili prijedloga** | **Primjedba se razmotrila, ali nije prihvaćena jer nije predmet ovog savjetovanja.** |
|  |  |
| **Red. broj** | **5.** |
| **Naziv dionika (pojedinac, organizacija, institucija)** | Mauro Zaccaria, građanin |
| **Članak na koji se odnosi primjedba/**  **prijedlog** | U prijedlogu nije izričito navedeno na koji se članak odnosi |
| **Tekst primjedbe/**  **prijedloga** | Dokument je u redu ali načelno mu fali iznos od koje će se sve to financirati inače će ostati lijepe riječi na papiru.  Iz kojih izvora će se sve to financirati i da li će biti povećanja sredstava? |
| **Prihvaćanje/ neprihvaćanje primjedbe ili prijedloga** | **Primjedba se razmotrila, ali nije prihvaćena** jer Program javnih potreba u kulturi Grada Rijeke nije akt u kojem se navode iznosi, već su iznosi, između ostalog, predmet javnog poziva za financiranje javnih potreba u kulturi, te u konačnici odluke o dodjeli financijskih sredstava za programe javnih potreba u kulturi grada Rijeke za pojedinu godinu, kao i proračuna grada Rijeke za pojedinu godinu. |
|  |  |
| **Red. broj** | **6.** |
| **Naziv dionika (pojedinac, organizacija, institucija)** | Udruga Diston |
| **Članak na koji se odnosi primjedba/**  **Prijedlog** | U prijedlogu nije izričito navedeno na koji se članak odnosi |
| **Tekst primjedbe/**  **prijedloga** | Kako nam je glazbena djelatnost primarna onda smo i njoj najviše posvetili vremena za eventualnu nadopunu. Mišljenja smo da je akt/nacrt u cjelini dobar, no svakako treba posebnu pozornost posvetiti uvjetima tj. detaljno obrazložiti kako bi se olakšala/dala veću mogućnost i poticao razvoj lokalnih subjekata na svim razinama (od organizatora do glazbenika).  Glazbena djelatnost 1.Koncerti i koncertna gostovanja: • Programi cjelogodišnjih koncertnih ciklusa  Dodati: • Programi cjelogodišnjih koncertnih i klupskih ciklusa/sezona Klupski programi podrazumijevaju sadržaje koji uključuju razvoj kulturnog i društvenog djelovanja kojim se povezuju specifične vrste urbane kulture, kontinuitet održavanja i dostupnost/pristupačnost programskog sadržaja publici, godišnji broj koncerata i ostalih programa u vlastitoj ili partnerskoj organizaciji te jasno profilirani program s live izvedbama kvalitetnih domaćih tj. inozemnih autora/glazbenika/skupina s minimalno 25% domaćeg programa (predmetnom području ne pripadaju koncerti tzv. cover ili tribute bendovi kao ni estradne priredbe)  3. Edukacijski programi • Programi koji uključuju edukaciju šire interesne grupe polaznika – djece, mladih i odraslih građana u pojedinim područjima glazbene kulture i umjetnosti, a u okviru stjecanja temeljnih glazbenih znanja.  Dodati: edukacijski programi koji imaju za cilj osnaživanje i poticanje na razvoj glazbene djelatnosti obuhvaćajući i organizacijski dio koji uključuje sve sastavnice nekog programa: od pripreme preko promocija i produkcije do realizacije  6. Festivali i manifestacije: • Programi koji potiču vrijednosti hrvatske stvaralačke i reproduktivne scene,  Dodati: koji promoviraju i neafirmirane bendove, različitih žanrova i formata  Dodati za obje kategorije: jasno profiliran programski sadržaj komplementaran s publikom, s live izvedbama u kojima ne pripadaju koncerti tzv. coveri ili tribute bendova ni estradne priredbe. |
| **Prihvaćanje/ neprihvaćanje primjedbe ili prijedloga** | **Primjedbe su se razmotrile te su prihvaćene.** |